TMILLพุ่งเกือบ17%ทำนิวไฮในรอบ4ปี ลุ้นรายได้Q2/60โตแจ่ม
TMILL พุ่งแรงเกือบ 17% ทำนิวไฮในรอบ 4 ปี 3 เดือน ลุ้นรายได้ Q2 โตหลังลุยขยายฐานลูกค้า ล่าสุด ณ เวลา 15.42 น. ราคาอยู่ที่ 5.05 บาท บวก 0.73 บาท หรือ 16.90% สูงสุดที่ 5.15 บาท ต่ำสุดที่ 4.34 บาท มูลค่าซื้อขายที่ 380.58 ล้านบาท
7 มิ.ย. 2560

ผู้สื่อข่าวรายงานว่า ราคาหุ้นบริษัท ที เอส ฟลาวมิลล์ จำกัด (มหาชน) หรือ TMILL ณ เวลา 15.42 น. ราคาอยู่ที่ 5.05 บาท บวก 0.73 บาท หรือ 16.90% สูงสุดที่ 5.15 บาท ต่ำสุดที่ 4.34 บาท มูลค่าซื้อขายที่ 380.58 ล้านบาท ขณะที่ดัชนีโดยรวมบวก 0.05%

โดยราคาหุ้นปรับตัวขึ้นทำนิวไฮในรอบ 4 ปี 3 เดือน นับตั้งแต่ราคาหุ้นอยู่ที่ระดับ 5.47 บาท เมื่อวันที่ 15 มี.ค.2556
ด้าน นายชาญกฤช เดชวิทักษ์ รองประธานกรรมการบริหาร TMILL เปิดเผยว่า บริษัทฯ คาดกำไรสุทธิปีนี้จะเติบโตไม่ต่ำกว่า 20% จากปีก่อนอยู่ที่ 69.50 ล้านบาท ขณะที่ไตรมาส 1/60 มีกำไรสุทธิแล้ว 41.85 ล้านบาท เป็นไปตามยอดขายและกำลังการผลิตที่เพิ่มขึ้น โดยปีนี้ตั้งเป้าเพิ่มกำลังการผลิตราว 10% หรือมีอัตราการใช้กำลังการผลิตที่ระดับ 75% จาก 65% ในปัจจุบัน
นอกจากนี้บริษัทฯ อยู่ระหว่างขยายตลาดเพิ่มเติมอีก ในภาคอีสาน และภาคเหนือ เพื่อผลักดันยอดขายและกำไรให้สูงขึ้น ส่วนแผนการลงทุนเข้าซื้อกิจการ หรือการร่วมลงทุนในธุรกิจที่เกี่ยวข้องกันนั้น บริษัทฯ ก็อยู่ระหว่างศึกษาอย่างต่อเนื่อง ซึ่งยังไม่สามารถสรุปได้ในขณะนี้
ทั้งนี้ มองแนวโน้มไตรมาส 2/60 รายได้น่าจะดีกว่าไตรมาส 1/60 จากยอดขายที่เพิ่มขึ้นอย่างต่อเนื่อง จากการขยายฐานลูกค้าเดิม ขณะที่บริษัทฯ มีการเจรจากับลูกค้ารายเดิม รายใหญ่จำนวน 10-20 ราย ในการทำสัญญาซื้อขายแป้งสาลีล่วงหน้า เพื่อป้องกันราคาแป้งสาลีผันผวน โดยมีการป้องกันราคาไว้ประมาณ 30% อีกทั้งในไตรมาส 3/60 บริษัทฯ เตรียมปรับราคาขายแป้งสาลีเพิ่มขึ้นราว 10-20 บาทต่อกระสอบ เพื่อสะท้อนตันทุนข้าวสาลีที่ปรับตัวสูงขึ้น ซึ่งในปัจจุบันอยู่ที่ 30-40 เหรียญต่อตัน
“เรามีแผนเพิ่มกำลังการผลิตภายใน 3 ปี ปีละ 10% โดยปีนี้คาดว่าจะมีกำลังการผลิตที่ 75% และปี 61 เพิ่มเป็น 85% และในปี 62 จะอยู่ที่ 95% เพื่อรองรับการเติบโตของตลาดที่เพิ่มขึ้นทุกๆ ปี ขณะที่เราก็ค่อนข้างมั่นใจว่าจะสร้างการเติบโตได้อย่างต่อเนื่อง โดยคาดกำไรสุทธิน่าจะเติบโตเฉลี่ยไม่ต่ำกว่า 10% ต่อปี และในปีนี้เราก็คาดว่ากำไรสุทธิน่าจะเติบโตไม่ต่ำกว่า 20% เป็นไปตามยอดขายที่เพิ่มขึ้น” นายชาญกฤช  กล่าว